**ДО**

**Г-Н ЛАЗАР ЛАЗАРОВ**

**ПРЕДСЕДАТЕЛ НА НАЦИОНАЛНИЯ СЪВЕТ ЗА ТРИСТРАННО СЪТРУДНИЧЕСТВО**

**С Т А Н О В И Щ Е**

**на Конфедерация на труда „Подкрепа“**

**Относно:** Проект на Закон за изменение и допълнение на Кодекса за социално осигуряване

№ 48-254-01-11 от 19.10.2022 г.

**УВАЖАЕМИ Г-Н ЛАЗАРОВ,**

КТ „Подкрепа“ от години настоява обезщетението за отглеждане на дете до 2-годишна възраст да бъде поне в размера на минималната работна заплата. Напомняме, че това обезщетение се получава само от жени, които са се трудили и са внасяли определените по закон вноски в съответните фондове на НОИ.

В продължителни периоди от време т.нар. майчинство изоставаше значително дори под минималното възнаграждение за страната. Тезата, че като продължителност майчинството в България е дълго и от това следва, че обезщетението не трябва да се актуализира, макар че майката и детето живеят бедност, е крайно неприемлива. Отново обръщаме внимание, че често родителите нямат друга възможност, дори жената да се депрофесионализира през този период, тъй като особено в големите градове няма достатъчно свободни места нито в детските ясли, нито в детските градини.

Поради всичко изброено, КТ „Подкрепа“ изразява подкрепата си за законопроекта, като предлага допълнението в чл. 53, ал. 1, изречение 1 да гласи: „**но не по-малък от размера на месечния минимален осигурителен доход за страната**“. Така обезщетението ще има пряка връзка с направените от осигуреното лице вноски, поне с минималните такива, и ще се премахнат причините за притесненията на част от социалните партньори, които са обезпокоени от обвързването с минималната работна заплата, както гласи настоящият текст на проекта.

**С УВАЖЕНИЕ:**

**ИНЖ. ДИМИТЪР МАНОЛОВ**

**ПРЕЗИДЕНТ НА КТ „ПОДКРЕПА“**